
2008-as gazdasági válság pénzügyi piacokra gyakorolt hatásának elemzése a reflexivitás elmélet aspektusából

Kulcsszavak: Válságok áttekintése,természete; Reflexivitás elméletének reprezentálása; Kérdőívezés,
A 2008-as gazdasági válság a világ számos térségét és a gazdaság több területét, így a pénzpiacot is érintette. Véleményem szerint fontos a pénzpiacok és a válságok megértése, kezeléseik hatékonyságának növelése a társadalom szempontjából. A szakirodalmak tanulmányozása során nem találkoztam olyan művel, ami a témával a reflexivitás aspektusából foglalkozott volna, mely alátámasztja témaválasztásom aktualitását.

Kutatásom szakirodalmi feldolgozásában röviden kitérek az 1929-es világválságra, majd az 1980-as és 1990-es évek, valamint a 2008-as válságát vizsgálom, melyek fontos szerepet játszottak a kutatás céljának megvalósítása érdekében.

Kutatómunkám során a válság hatásának elemzését és a reflexivitás elméletének bemutatását tűztem ki célul. Ennek eredményeként körvonalazódott bennem, hogy a válságokat más szemszögből is szükséges megvizsgálni.

Megállapítottam, hogy mindkét válság kialakulásában szerepet játszott az úgynevezett buborék-elv, valamint azt, hogy az állami irányítással létrejött megoldások több ízben megoldást jelentettek a problémára. Rávilágítottam arra, hogy tanultunk a korábbi évek válságaiból és bár részlegesen, de nem hagytuk a pénzpiacok legfontosabb intézményeit és érdekeltségeit összeomlani. Bemutattam, hogy esetenként az állami intézkedések gerjesztették a válságot, mert nem rendelkeztek megfelelő információval, felkészültséggel és kognitív értelmezéssel.

A kutatásomhoz kérdőívezéssel gyűjtöttem adatokat, ahol a vizsgált sokaság saját jövedelemmel rendelkező és nem rendelkező egyetemistákból, illetve szülőkből állt. Olyan kérdéseket tettem fel, melyek megválaszolásával szerintem hétköznapi értelemben jól reprezentálható az elmélet. A kérdések egyfajta párhuzamot teremtenek a pénzpiacok és a hétköznapok között, így mindenki számára jobban érthetővé téve mit is jelent a reflexivitás elmélete a pénzpiacokon és azon kívül. Az elmélet bizonyításának során megállapítottam, hogy a reflexivitás átszövi a mindennapjainkat. Ezáltal érhetőbbé válik a 2007-ben kialakuló gazdasági válságban létrejövő trendek és buborékosodás, ami akkor igazolódik be, amikor már az öngerjesztő folyamat visszafordíthatatlanná válik.



